MIESTNY ÚRAD MESTSKEJ ČASTI BRATISLAVA - PETRŽALKA

Materiál na rokovanie

Miestnej rady

mestskej časti Bratislava - Petržalka

dňa **18. 6. 2019**

**Návrh**

**na zriadenie Mediálnej rady Petržalky, návrh na voľbu predsedu a členov tejto rady a návrh na schválenie jej Štatútu**

**Predkladateľ:**

Milan Vetrák

poslanec miestneho zastupiteľstva

**Zodpovedný:**

Milan Vetrák

poslanec miestneho zastupiteľstva

**Spracovateľ:**

Milan Vetrák

poslanec miestneho zastupiteľstva

**Materiál obsahuje:**

1. Návrh uznesenia
2. Dôvodovú správu
3. Prílohy:

3.1 Štatút Mediálnej rady Petržalky

3.2 Stanovisko Komisie kultúry a mládeže miestneho zastupiteľstva

**jún 2019**

**Návrh uznesenia**

Miestna rada mestskej časti Bratislava – Petržalka

o d p o r ú č a

Miestnemu zastupiteľstvu mestskej časti Bratislava - Petržalka

**A. zriadiť**

Mediálnu radu Petržalky ako svoj stály iniciatívny, poradný a kontrolný orgán plniaci úlohy v rámci svojej pôsobnosti v zmysle svojho Štatútu schváleného podľa bodu F. tohto uznesenia,

**B. požiadať starostu,**

aby rozhodol o tom, že Mediálna rada Petržalky bude aj jeho poradným orgánom a nominoval do tohto orgánu svojho zástupcu,

**T: 31. 7. 2019**

**C. zvoliť**

za predsedu Mediálnej rady Petržalky

***Alternatíva 1***

Miroslav Dragun

***Alternatíva 2***

Ľuboš Kačírek

**D. zvoliť**

za členov Mediálnej rady Petržalky týchto poslancov Miestneho zastupiteľstva mestskej časti Bratislava - Petržalka:

1. Miroslav Dragun
2. Ľuboš Kačírek
3. Juraj Kríž
4. Natália Podhorná
5. Milan Vetrák

**E. uložiť**

predsedovi Mediálnej rady Petržalky predložiť na zasadnutie Miestneho zastupiteľstva hlavného mesta SR Bratislavy návrhy na voľbu ďalších členov Mediálnej rady Petržalky z radov občanov – neposlancov,

**T: 31. 12. 2019**

**F. schváliť**

Štatút Mediálnej rady Petržalky v znení uvedenom v prílohe č. 1 k tomuto materiálu,

**G. požiadať prednostu,**

aby zabezpečoval pre potreby Mediálnej rady Petržalky monitoring mediálnych formátov zmluvných partnerov a iných mediálnych partnerov mestskej časti Bratislava – Petržalka, ktorého rozsah a obsah spresní táto rada svojím uznesením, s cieľom umožniť plnenie jej úloh, najmä kontroly objektívnosti a vyváženosti týchto formátov

**T: priebežne každý mesiac do 10 dní**

**od začiatku mesiaca za predchádzajúci mesiac**

**s účinnosťou od 1. 10. 2019**

**H. požiadať starostu,**

aby:

1. formou dodatkov k zmluvám so zmluvnými partnermi, ktorí sa podieľajú na propagácii mestskej časti Bratislava – Petržalka, upravil tieto zmluvy tak, aby boli v súlade s ustanoveniami Štatútu Mediálnej rady Petržalky a zaslal tieto dodatky predsedovi Mediálnej rady Petržalky na vedomie,
2. upravil interné predpisy mestskej časti Bratislava – Petržalka a Miestneho úradu mestskej časti Bratislava – Petržalka tak, aby boli v súlade s ustanoveniami Štatútu Mediálnej rady Petržalky a zaslal ich predsedovi Mediálnej rady Petržalky na vedomie,

**T: 30. 9. 2019**

**I. požiadať prednostu,**

aby poskytoval technické, administratívne, organizačné a finančné zabezpečenie potrebné na činnosť Mediálnej rady Petržalky v súlade so Štatútom tejto rady

**T: priebežne**

**J. uložiť riaditeľom rozpočtových a príspevkových organizácií mestskej časti Bratislava - Petržalka,**

aby upravili interné predpisy svojich organizácií tak, aby boli v súlade s ustanoveniami Štatútu Mediálnej rady Petržalky a zaslali tieto predpisy predsedovi Mediálnej rady Petržalky na vedomie

**T: 30. 9. 2019**

**K. požiadať starostu,**

aby vyčlenil v rozpočte mestskej časti Bratislava – Petržalka potrebné finančné prostriedky na zaobstaranie monitoringu podľa bodu G. tohto uznesenia

**T: každoročne do 31. 12.**

**Dôvodová správa**

 **Predkladaný materiál sa skladá z viacerých samostatných, ale navzájom bezprostredne súvisiacich častí.** Konkrétne ide o tieto časti:

1. **Zriadenie Mediálnej rady Petržalky**.
2. **Voľba predsedu Mediálnej rady Petržalky.**
3. **Voľba členov Mediálnej rady Petržalky z radov poslancov Miestneho zastupiteľstva mestskej časti Bratislava – Petržalka** (ďalej len „miestne zastupiteľstvo“).
4. **Opatrenia organizačného, administratívneho, technického a finančného charakteru, ktoré sú nevyhnutné pre riadne fungovanie Mediálnej rady Petržalky.**
5. **Štatút Mediálnej rady Petržalky** (príloha č. 1)**.**

***Dopad na rozpočet Petržalky***

Materiál v predloženom znení nebude mať priamy negatívny dopad na rozpočet mestskej časti Bratislava – Petržalka (ďalej len „mestská časť“), keďže vymenovaní členovia Mediálnej rady Petržalky sú poslancami miestneho zastupiteľstva, ktorí už sú členmi iných poradných orgánov tohto zastupiteľstva, a preto za členstvo v Mediálnej rade Petržalky nebudú s prihliadnutím na systém odmeňovania ustanovený zákonom poberať žiadnu odmenu. Tajomníkom Mediálnej rady Petržalky bude zamestnanec Miestneho úradu mestskej časti Bratislava - Petržalka, ktorý túto funkciu rovnako ako tajomníci komisií miestneho zastupiteľstva bude vykonávať v rámci svojej pracovnej náplne. Pokiaľ by v budúcnosti boli za členov Mediálnej rady Petržalky boli vymenovaní aj neposlanci, na ich odmeňovanie sa budú vzťahovať tie isté pravidlá ako na odmeňovanie členov – neposlancov komisií miestneho zastupiteľstva, čo môže mať negatívny dopad na rozpočet Petržalky, ktorý však v súčasnosti nemožno vyčísliť, pretože nie je známy počet takýchto členov – neposlancov Mediálnej rady Petržalky. Takéto vyčíslenie by malo byť predmetom materiálu, ktorý je predseda Mediálnej rady Petržalky povinný predložiť na schválenie miestnemu zastupiteľstvu do 31. 12. 2019 a finančné prostriedky potrebné na pokrytie nákladov s tým spojených by mali byť vyčlenené v rozpočte mestskej časti od 1. 1. 2020. Rovnako, keď si Mediálna rada Petržalky zadefinuje svojím uznesením obsah a rozsah monitoringu v zmysle bodu G uznesenia, toto uznesenie by v dôvodovej správe malo obsahovať aj vyčíslenie jeho dopadov na rozpočet mestskej časti, ktorých pokrytie by sa malo rozpočtovať od 1. 1. 2020.

***K zriadeniu Mediálnej rady Petržalky***

Podľa § 10 ods. 2 zákona Slovenskej národnej rady č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) môže miestne zastupiteľstvo zriadiť a zrušiť podľa potreby stále alebo dočasné výkonné, kontrolné a poradné orgány, najmä miestnu radu, komisie a určuje im náplň práce, t. j. môže zriadiť aj ďalšie orgány, napr. Mediálnu radu Petržalky. Tieto zákonné ustanovenia sú zapracované aj do Štatútu hlavného mesta Slovenskej republiky Bratislavy (ďalej len „Štatút Bratislavy“), konkrétne do čl. 17 ods. 3.

Rovnako tak zákon o obecnom zriadení [§ 13 ods. 4 písm. e)], ako aj Štatút Bratislavy [čl. 20 ods. 6 písm. k)] umožňujú zriaďovať starostovi mestskej časti svoje poradné orgány. Tieto ustanovenia sú následne zapracované aj v Organizačnom poriadku samosprávy mestskej časti Bratislava – Petržalka, konkrétne v ustanoveniach čl. IV ods. 3 písm. r) a čl. V ods. 4 písm. l).

**Mediálna rada Petržalky je koncipovaná ako spoločný orgán miestneho zastupiteľstva a starostu, čo nadväzuje na spôsob, akým bola táto rada zriadená v minulosti v zmysle uznesenia miestneho zastupiteľstva č. 97/2015 zo dňa 22. 9. 2015.** V súlade s vyššie uvedenými právnymi predpismi bude mať vo vzťahu k starostovi Mediálna rada Petržalky výlučne postavenie poradného orgánu a vo vzťahu k miestnemu zastupiteľstvu postavenie iniciatívneho, poradného a kontrolného orgánu.

Mediálna rada vytvorená vo volebnom období 2014-2018 bola zrušená uznesením miestneho zastupiteľstva č. 425/2018 zo dňa 23. 1. 2018. V súčasnosti sa v súvislosti so vznikom regionálneho periodika pre mestskú časť Bratislava – Petržalka navrhuje zriadenie redakčnej rady, ktorá však bude mať pôsobnosť výlučne vo vzťahu k tomuto periodiku a nie aj k ďalším mediálnym a iným partnerom mestskej časti (napr. TV BA). Navyše, uznesenie o vzniku tohto regionálneho periodika predpokladá vznik a pôsobenie Mediálnej rady Petržalky, a to v prípade, ak starosta bude chcieť meniť počet strán alebo periodicitu regionálneho periodika. Štatút Mediálnej rady Petržalky zabezpečuje, aby nedochádzalo k duplicite právomoci redakčnej rady regionálnej periodika a Mediálnej rady Petržalky vo vzťahu k tomuto periodiku.

***K voľbe predsedu Mediálnej rady Petržalky***

 Iné orgány ako je miestna rada alebo komisie majú tiež svojho predsedu, ktorého spôsob voľby nie je v právnych predpisoch upravený. S prihliadnutím na minulé volebné obdobie, počas ktorého Mediálna rada fungovala, sa navrhuje, aby predsedu Mediálnej rady Petržalky volilo a odvolávalo miestne zastupiteľstvo. Na základe rokovaní medzi poslancami miestneho zastupiteľstva, najmä medzi predsedami poslaneckých klubov sa predkladá návrh na voľbu predsedu Mediálnej rady Petržalky v dvoch alternatívach takto:

Miroslav Dragun / Ľuboš Kačírek – predseda Mediálnej rady Petržalky

***K voľbe členov Mediálnej rady Petržalky z radov poslancov miestneho zastupiteľstva***

 Právne predpisy neustanovujú, akú podobu má mať zloženie iných orgánov miestneho zastupiteľstva a starostu, ako je miestna rada a komisie miestneho zastupiteľstva. Opätovne, s prihliadnutím na skúsenosť z minulosti sa navrhuje, aby Mediálna rada Petržalky pozostávala z členov – poslancov miestneho zastupiteľstva, ktorých volí a odvoláva toto zastupiteľstvu, zástupcu starostu, ktorého vymenúva a odvoláva starosta a navyše oproti minulosti, aj z členov, ktorí nie sú poslancami s cieľom posilniť jej odborný charakter a autoritu voči tým, ktorých sa týkajú jej uznesenia. Počet členov Mediálnej rady Petržalky je stanovený tiež s ohľadom na jej operatívne fungovanie, t.j. 5 poslanci a 1 zástupca starostu, pričom sa odporúča, aby počet členov, ktorí nie sú poslancami, bol najviac 5 osôb.

Na základe rokovaní medzi poslancami miestneho zastupiteľstva, najmä medzi predsedami poslaneckých klubov sa predkladá návrh na voľbu členov Mediálnej rady Petržalky z radov poslancov miestneho zastupiteľstva, a to tak, ako je uvedené v bode D. uznesenia.

***Opatrenia organizačného, administratívneho, technického a finančného charakteru, ktoré sú nevyhnutné pre riadne fungovanie Mediálnej rady Petržalky***

S cieľom posilniť odborný charakter Mediálnej rady Petržalky a zvýšiť jej autoritu vo vzťahu k tým, ktorých sa budú týkať jej uznesenia, sa jej predsedovi v bode E. uznesenia ukladá povinnosť predložiť na zasadnutie miestneho zastupiteľstva, najneskôr do 31. 12. 2019, návrhy na voľbu ďalších jej členov z radov neposlancov, ktorými by mali byť predovšetkým odborníci z oblasti médií a marketingu.

Takáto dlhšia lehota sa upravuje najmä z dôvodu, že je potrebný dostatok času na oslovenie vhodných odborníkov, ktorí by mali záujem o prácu v Mediálnej rade Petržalky, ale aj z dôvodu dopadov na rozpočet Petržalky spojený s odmeňovaním takýchto členov a potrebu vyčlenenia finančných prostriedkov na tieto účely počnúc rozpočtom na rok 2020. Odporúča sa, aby počet týchto členov, ktorí nie sú poslancami, nebol rovnakí alebo vyšší ako je počet zástupcov starostu a miestneho zastupiteľstva v Mediálnej rade Petržalky.

Povinnosť poskytovať technické, administratívne, organizačné a finančné zabezpečenie potrebné na činnosť Mediálnej rady Petržalky vyplýva prednostovi miestneho úradu nielen z bodu I. uznesenia, ale napr. aj z čl. X ods. 2 Organizačného poriadku samosprávy mestskej časti Bratislava – Petržalka.

Mediálna rada Petržalky sa zriaďuje v čase, keď má Petržalka viacero rozpočtových a príspevkových organizácií, ktoré majú vlastné pravidlá a predpisy vrátane takých, ktoré sa zaoberajú problematikou propagácie a marketingu. Zároveň má Petržalka uzavretých viacero zmlúv, aj dlhodobého charakteru, s rôznymi zmluvnými partnermi z oblasti propagácie a marketingu. Takéto predpisy, pravidlá a zmluvy nemusia byť vždy v súlade s ustanoveniami, ktoré upravujú kontrolné právomoci Mediálnej rady Petržalky v zmysle jej Štatútu, osobitne s úlohami, ktoré má v zmysle svojho Štatútu Mediálna rada Petržalky plniť. Je preto potrebné, aby miestne zastupiteľstvo buď priamo (riaditeľom rozpočtových a príspevkových organizácií) alebo nepriamo prostredníctvom starostu ako osoby, ktorá uzatvára zmluvy s mediálnymi partnermi, uložilo, resp. požiadalo upraviť tieto normy a dokumenty tak, ako je to uvedené v bodoch H. a J. uznesenia.

Základom kvalitnej práce Mediálnej rady Petržalky budú podklady a informácie pochádzajúce z monitoringu mediálnych formátov zmluvných partnerov a iných mediálnych partnerov, ktorý by na účely plnenia úloh tohto orgánu mal pravidelne každý mesiac zabezpečiť prednosta miestneho úradu, a to v zmysle bodu G. uznesenia.

Náležitosti takéhoto monitoringu by mala Mediálna rada Petržalky spresniť vo svojom uznesení, požiadavka na vyčlenenie finančných prostriedkov z rozpočtu Petržalky na tieto účely každoročne do 31. 12. sa vo vzťahu k starostovi prednostovi zavádza v bode K. uznesenia.

***K Štatútu Mediálnej rady Petržalky (bod F. uznesenia)***

**Propagáciu Petržalky možno považovať za jednu zo základných otázok života mestskej časti**. V dnešnej dobe je propagácia kľúčovým faktorom, ktorý Petržalke pomáha zviditeľniť sa, a to nielen v rámci mestskej časti pred odbornou, resp. širokou verejnosťou, ale aj navonok pred investormi, inými mestami a mestskými časťami a ďalšími subjektmi v zahraničí, najmä na účely medzinárodnej spolupráce a podpory cestovného ruchu. Propagácia jednoznačne napomáha prosperite mestskej časti a zlepšeniu životnej úrovne jej obyvateľov, osobitne v prípade, ak sa vykonáva profesionálne, objektívne a vyvážene.

 **Propagácia Petržalky sa netýka len starostu a vedenia mestskej časti**, ale aj ďalších volených predstaviteľov mesta (napr. poslancov miestneho zastupiteľstva), významných úradníkov mesta (napr. hlavný kontrolór) a tiež organizácií zriadených mestom, ktorých neoddeliteľnou náplňou činnosti je aj propagácia (napr. Kultúrne zariadenia Petržalky).

 **Nezastupiteľnú úlohu pri propagácii Petržalky majú regionálne a lokálne médiá ako prostriedky šírenia regionálnych a lokálnych informácií, inzercie a reklamy**. Tieto média, ktoré sú vo vzťahu k Petržalke zmluvnými partnermi, či ďalšími mediálnymi partnermi, predstavujú nielen dynamizujúci prvok mediálneho systému, ale významne prispievajú k demokratizácii spoločnosti a svojou dostupnosťou a informačnou blízkosťou aj k motivácii obyvateľov Petržalky k účasti na správe vecí verejných. Tieto médiá navyše pôsobia aj ako dôležitý kultúrny faktor, pretože prispievajú k uchovávaniu kultúrnych tradícii a pocitu príslušnosti k Petržalke. Zlepšenie kvality spolupráce s mediálnymi partnermi, ale aj dôsledná kontrola kvality nimi poskytovaných služieb tak môže prispieť nielen k podpore Petržalskej kultúrnej identity, ale tiež k ekonomickému rozvoju mestskej časti, k snahe aktivizovať obyvateľov Petržalky k väčšej účasti na veciach verejných, ale tiež k väčšej pluralite mediálneho priestoru ako celku s tým, že Petržalka ako ich zmluvný partner bude pri regulácii a kontrole zohľadňovať aj špecifiká tohto druhu médií a ich činnosti.

 Zlepšenie kvality spolupráce so zmluvnými a ďalšími mediálnymi partnermi Petržalky, ale aj dôsledná kontrola nimi poskytovaných služieb v prospech mestskej časti spočíva v súhrne viacerých činností, ku ktorým patrí vypracovanie strategického a finančného rámca mediálnych formátov, koncepčné a tematické zameranie týchto formátov, samotný výber zmluvných partnerov a ich prípadných subdodávateľov, spolupráca na zlepšení obsahu mediálnych formátov, kontrola plnenia zmluvných záväzkov zo strany zmluvných partnerov a pod. Keďže takáto spolupráca má každoročne nemalý dopad na rozpočet Petržalky, ktorý na návrh starostu schvaľujú poslanci miestneho zastupiteľstva, je prirodzené, že kvalita spolupráce so zmluvnými mediálnymi partnermi nie je len záležitosťou starostu a vedenia mestskej časti, ale aj poslancov miestneho zastupiteľstva.

***K jednotlivým ustanoveniam Štatútu rady Petržalky:***

**Preambula**

 Petržalka zabezpečuje objektívnu a vyváženú informovanosť verejnosti nielen prostredníctvom rôznych technologických foriem mediálnej komunikácie, akými sú tlač, televízia, rozhlas, internet a vonkajšia reklama, ale aj prostredníctvom zmluvných mediálnych partnerov a ďalších mediálnych partnerov poskytujúcich informácie v tlačenej a elektronickej forme a zmluvných mediálnych partnerov poskytujúcich televízne, rozhlasové a internetové vysielanie. Informovanie verejnosti smeruje k podpore rozvoja miestnej demokracie a jeho cieľom je nielen objektívna a vyvážená informovanosť verejnosti o aktuálnom politickom, spoločenskom, kultúrnom a športovom dianí na území mestskej časti Bratislava - Petržalka, ale aj rozvoj občianskej spoločnosti a participácie verejnosti na závažných rozhodnutiach, významných projektoch a investíciách tejto mestskej časti, formovanie lokálpatriotizmu a spoločenskej zodpovednosti.

 Propagácia Petržalky sa teda uskutočňuje nielen prostredníctvom zmluvných mediálnych partnerov (napr. spoločnosť City TV, s.r.o. ako vysielateľ televíznej programovej služby TV Bratislava), ale aj prostredníctvom ďalších subjektov a mediálnych formátov, ktoré sú vo vzťahu s touto mestskou časťou, medzi ktoré chce patriť napr. nové regionále periodikum mestskej časti Bratislava – Petržalka, ale aj rôzne mediálne formáty rozpočtových a príspevkových organizácií tejto mestskej časti (napr. Kultúrne zariadenia Petržalky, miestna knižnica a pod.). Preambula zdôrazňuje túto skutočnosť a zároveň deklaruje základné ciele propagácie, ktorým je objektívne a vyvážené informovanie verejnosti, ako aj rozvoj občianskej spoločnosti a verejnej participácie, formovanie lokálpatriotizmu a spoločenskej zodpovednosti.

**K čl. I**

 Zmluvní mediálni partneri, ktorí vstupujú do vzťahu s Petržalkou, majú pri propagácii Petržalky nezastupiteľnú úlohu. Nie je podmienkou, že tieto médiá musia byť verejnoprávne, kľúčové však je, aby v rozsahu, v akom sú financované z miestneho rozpočtu, plnili úlohu médií verejnej služby. Odpoveď na otázku, čo je poslaním médií verejnej služby nie je jednoduchá a je neustále diskutovaná. Vo všeobecnosti sa má za to, že verejnou službou je nezisková služba, ktorá tvorí verejné hodnoty a poskytuje mediálny formát vo verejnom záujme, pričom v prípade Petržalky sa na ňu solidárne skladajú všetci jej obyvatelia, a to buď priamo (napr. formou daru) alebo nepriamo cez rozpočet Petržalky.

 Poslaním médií verejnej služby je viacero aspektov, ktoré sú dlhodobo vymedzené na úrovni Európskej únie a možno ich uplatniť aj na lokálnej úrovni, najmä:

* poskytovať bezplatnú službu pre obyvateľov Petržalky,
* zabezpečiť objektivitu informácií, názorovú pluralitu, redakčnú nezávislosť a vytvoriť stálu informačnú a diskusnú platformu pre obyvateľov Petržalky,
* umožniť verejnosti prístup k významným udalostiam mestskej časti,
* zachovať v ponuke širokú škálu žánrov vrátane tých menej lukratívnych,
* udržiavať si vysokú kvalitu,
* podporovať a obohacovať kultúru ako prvok národnej a lokálnej identity,
* napomáhať inováciám, technologickému rozvoju a kreativite,
* spolupracovať pri zachovaní a výmene kultúrneho dedičstva a rozvíjať partnerské vzťahy s inými médiami.

 ***V odseku 1*** sa zakotvuje, že zmluvní mediálni partneri plnia poslanie médií verejnej služby. Najčastejšie bude predmetom ich spolupráce s mestskou časťou činnosť, na ktorú sa vzťahuje výnimka podľa § 1 ods. 2 písm. j) a k) zákona č. 343/2015 Z. z. o verejnom obstarávaní a o zmene a doplnení niektorých zákonov, t.j. produkcia a koprodukcia mediálneho programu alebo iného komunikátu, resp. vysielanie alebo poskytnutie vysielacieho času pre potreby Petržalky.

 ***V odseku 2*** sa výslovne zakotvuje jedno zo základných poslaní médií verejnej služby, a to vysoká kvalita (odborné spracovanie témy) a objektívnosť a vyváženosť informovania verejnosti, ktoré by malo byť zaručené nielen v rovine starosta a poslanci miestneho zastupiteľstva, ale aj navzájom medzi týmito poslancami a ich zoskupeniami (napr. poslanecké kluby) vrátane poskytnutia možnosti nezaradeným poslancom miestneho zastupiteľstva informovať obyvateľov Petržalky o svojich aktivitách v ich prospech a prospech Petržalky. S cieľom napomôcť plneniu tohto poslania médií, ako aj jeho následnej kontrole zo strany Mediálnej rady Petržalky sa v bode G. uznesenia mestského zastupiteľstva od prednosti Miestneho úradu mestskej časti Bratislava – Petržalka požaduje, aby priebežne v mesačnom intervale zabezpečoval pre potreby Mediálnej rady Petržalky monitoring mediálnych formátov zmluvných mediálnych partnerov, ktorého rozsah a obsah spresní táto rada svojím uznesením.

 Už aj v súčasnosti poskytujú Petržalke verejnú službu médiá, ktoré sú z hľadiska ich právnej formy obchodnými spoločnosťami, t.j. subjekty súkromnoprávnej povahy. Tieto subjekty v rámci svojej obchodnej činnosti poskytujú Petržalke aj službu verejného média a tieto dve roviny je potrebné odlišovať. Je neprijateľné, aby si ktokoľvek za peniaze všetkých petržalských daňových poplatníkov robil v médiách poskytujúcich verejnú službu politickú reklamu a takýto typ reklamy je preto ***v odseku 3*** zakázaný. Keďže však príjem z reklamy vrátane politickej reklamy tvorí nezanedbateľnú časť celkových príjmov médií a je jedným zo zdrojov ich financovania, uvedený zákaz nebráni tomu, aby si prípadný záujemca objednal a uhradil aj politickú reklamu na základe dohody s konkrétnym médiom, ktoré súčasne poskytuje aj verejnú službu.

Taktiež je v záujme Petržalky prostredníctvom Mediálnej rady Petržalky rozpoznávať a upozorňovať na skrytú politickú reklamu spočívajúcu v neprijateľnej manipulácii s informáciou a jej využitím pre zviditeľnenie voleného zástupcu orgánu samosprávy (napr. informácia týkajúca sa pripravovaného kultúrneho podujatia Petržalky je diverzifikovane sprostredkovaná verejnosti viacerými médiami za účelom dominantného zviditeľnenia konkrétneho voleného zástupcu orgánu samosprávy, a tak je viacnásobne zneužitá v záujme skrytej politickej reklamy, avšak nie v záujme obsahovej informácie).

 Mediálna rada Petržalky nie je koncipovaná ako súčasť organizačnej štruktúry média poskytujúceho verejnú službu obyvateľom Petržalky (t.j. nie je napr. rozšírenou redakčnou radou média). Aby mohla plniť svoje kontrolné právomoci aj voči zmluvným mediálnym partnerom Petržalky bez toho, aby zasahovala do obsahovej formy nimi poskytovaných služieb, je nevyhnutné, aby títo partneri mali povinnosť poskytovať jej súčinnosť pri plnení úloh vymedzených v čl. IV štatútu. Táto súčinnosť môže mať ***v zmysle odseku 4*** rôznorodú podobu, najčastejšie však pôjde o poskytovanie informácií, vysvetlení a podkladov v primeranej lehote. Sankcie za neposkytnutie súčinnosti nie sú v Štatúte upravené zámerne s prihliadnutím na to, že Mediálna rada Petržalky má ako kontrolný, iniciatívny a poradný orgán možnosť miestnemu zastupiteľstvu odporučiť, aby požiadalo starostu o ukončenie zmluvnej spolupráce s konkrétnym zmluvným mediálnym partnerom alebo o obmedzenie jeho financovania, čo by mala byť dostatočná hrozba pre každého zmluvného mediálneho partnera, aby dobrovoľne spolupracoval s týmto orgánom a poskytoval mu súčinnosť.

Petržalka spolupracuje v mediálnej oblasti nielen so svojimi zmluvnými partnermi, ale aj s ďalšími partnermi, pričom spolupráca s nimi nemusí vychádzať výlučne zo zmluvného základu (je realizovaná napr. formou objednávka – faktúra, formou dotácií alebo formou pracovnoprávnych vzťahov – ako sa nakoniec v súčasnosti navrhuje aj fungovanie regionálneho periodika mestskej časti Bratislava - Petržalka). Aj na takýchto mediálnych partnerov sa vzťahuje pôsobnosť Mediálnej rady Petržalky.

**K čl. II**

 Ako už bolo uvedené, miestne zastupiteľstvo má v súlade so zákonom o obecnom zriadení a Organizačným poriadkom samosprávy mestskej časti Bratislava – Petržalka právomoc zriaďovať si svoje stále alebo dočasné iniciatívne, poradné, výkonné a kontrolné orgány, pričom nemusí ísť iba o komisie miestneho zastupiteľstva. Rovnakú právomoc má aj starosta mestskej časti s tým, že takto ním zriadený orgán môže mať výlučne povahu poradného orgánu. Mediálna rada Petržalky sa preto zriaďuje ako iniciatívny, poradný a kontrolný orgán miestneho zastupiteľstva a ako poradný orgán starostu mestskej časti Bratislava – Petržalka.

 V prípade Mediálnej rady Petržalky sa v Štatúte navrhuje spresniť predovšetkým jej poradné a kontrolné právomoci, ktorých hlavným cieľom je zabezpečiť, že zmluvní mediálni partneri poskytujúci Petržalke verejnú službu v oblasti propagácie a mediálnej komunikácie, budú túto službu poskytovať v súlade s poslaním verejnej služby. Konkrétne úlohy, akými sa má tento hlavný cieľ dosiahnuť, sú následne upravené v čl. IV Štatútu.

**K čl. III**

 Mediálna rada Petržalky je poradným, iniciatívnym a kontrolným orgánom miestneho zastupiteľstva a poradným orgánom starostu a túto skutočnosť zohľadňuje aj jej zloženie. ***V odseku 1*** sa preto uvádza, že Mediálna rada Petržalky sa skladá tak z poslancov miestneho zastupiteľstva, zo zástupcu starostu, ako aj z ďalších osôb zvolených miestnym zastupiteľstvom, t.j. neposlancov.

Pokiaľ ide o poslancov miestneho zastupiteľstva, ich zastúpenie v Mediálnej rade Petržalky je záležitosťou vzájomnej (politickej) dohody medzi nimi. V prípade Mediálnej rady Petržalky sa predpokladá, že každý poslanecký klub, bez ohľadu na jeho veľkosť, bude mať v tejto rade len jedného zástupcu a jedného zástupcu bude mať v tejto rade aj skupina nezaradených poslancov miestneho zastupiteľstva bez ohľadu na počet členov tejto skupiny.

Na čele Mediálnej rady Petržalky je predseda, ktorý organizuje jej prácu. Voľba predsedu je v právomoci miestneho zastupiteľstva. Mala by to byť osoba, ktorá si dokáže vytvoriť korektné a efektívne vzťahy s Miestnym úradom mestskej časti Bratislava - Petržalka, keďže práve ten je subjektom, ktorý by mal tejto rade poskytovať potrebnú súčinnosť, napr. v súlade s bodom G. uznesenia (zabezpečovanie monitoringu).

O tom, či sa aj neposlanci stanú členmi Mediálnej rady Petržalky rozhodne v konečnom dôsledku podľa ***odseku 3*** miestne zastupiteľstvo na návrh predsedu tejto rady. Neposlanci by mali byť odborníkmi z oblasti rozhlasových a televíznych médií, z oblasti tlačených médií alebo z oblasti elektronických (internetových) médií, resp. z oblasti marketingu. Odborná i široká verejnosť však má popri tom možnosť byť prítomná na rokovaniach Mediálnej rady Petržalky, keďže jej zasadnutia sú v zmysle ***odseku 10*** verejné.

Celkový počet členov Mediálnej rady Bratislavy sa neuvádza, musí však byť podľa ***odseku 5*** nepárny. ***V odseku 6*** sa zakotvuje, že funkčné obdobie člena Mediálnej rady Petržalky je zhodné s volebným obdobím poslancov miestneho zastupiteľstva. Nepočíta sa teda s tým, že by Mediálna rada Petržalky vykonávala svoju činnosť aj v tzv. medziobdobí, t.j. od skončenia funkčného obdobia poslancov miestneho zastupiteľstva do zloženia sľubu nových poslancov miestneho zastupiteľstva.

Bežne sa tak členstvo v Mediálnej rade Petržalky skončí všetkým jej členom skončením príslušného volebného obdobia. Štatút však myslí aj na výnimočné situácie upravené ***v odseku 7***, ktorými sú úmrtie niektorého člena Mediálnej rady Petržalky alebo jeho vyhlásenie za mŕtveho, vzdanie sa funkcie člena tejto rady alebo odvolanie člena tejto rady z funkcie. Zatiaľ, čo postup po prípadnom úmrtí alebo po vyhlásení za mŕtveho čiastočne upravujú všeobecne záväzné právne predpisy a čiastočne sa postupuje podľa odseku 8, odvolanie z funkcie člena Mediálnej rady Petržalky alebo vzdanie sa tejto funkcie je podrobne upravené ***v odseku 8***.

Prácu členov Mediálnej rady Petržalky možno prirovnať k práci členov komisií miestneho zastupiteľstva, resp. miestnej rady, keďže v oboch prípadoch ide o poradné orgány miestneho zastupiteľstva, resp. starostu a miestneho zastupiteľstva. Práca člena Mediálnej rady Petržalky bude dokonca o niečo náročnejšia vzhľadom na celý rad úloh, ktoré tejto rade vyplývajú z jej štatútu. Je preto primerané, aby aj členovia Mediálnej rady Petržalky poberali za túto prácu, ktorú vykonávajú mimo zamestnania v podobe dobrovoľnej činnosti, odmenu, avšak v zmysle obmedzení vyplývajúcich zo zákona o obecnom zriadení, čo sa zakotvuje ***v odseku 9***, pričom kvôli jednoznačnosti sa uvádza, že pravidlá odmeňovania poslancov a iných členov orgánov miestneho zastupiteľstva by mali byť upravené tak, aby zahŕňali aj pôsobenie týchto osôb v iných orgánoch ako len v komisiách a miestnej rade (bod H, podbod 2 uznesenia). Ak člen Mediálnej rady Petržalky vykonáva túto činnosť v rámci pracovného alebo obdobného pomeru, odmena mu nepatrí.

Na čele Mediálnej rady Petržalky je ***v zmysle odseku 10*** predseda, ktorý organizuje jej prácu. Voľba predsedu je v právomoci miestneho zastupiteľstva. Mala by to byť osoba, ktorá si dokáže vytvoriť korektné a efektívne vzťahy s Miestnym úradom mestskej časti Bratislava - Petržalka, keďže práve ten je subjektom, ktorý by mal tejto rade poskytovať potrebnú súčinnosť, napr. v súlade s bodom G. uznesenia (zabezpečovanie monitoringu). Podrobnejšie je tento systém vzájomnej spolupráce upravený ***v odseku 11***, v ktorom sa ustanovuje, že na návrh predsedu Mediálnej rady Petržalky, prednosta Miestneho úradu mestskej časti Bratislava - Petržalka vymenuje a odvolá z radov zamestnancov tohto úradu tajomníka Mediálnej rady Petržalky..

 ***Podľa odseku 10*** upraví pravidlá rokovania Mediálnej rady Petržalky podrobnejšie jej rokovací poriadok.

**K čl. IV**

 Mediálna rada Petržalky je poradným, iniciatívnym a kontrolným orgánom miestneho zastupiteľstva, ako aj poradným orgánom starostu, a čl. IV spresňuje, čo sa týmito úlohami pri výkone jej právomocí rozumie. Hlavným poslaním Mediálnej rady Petržalky je zabezpečiť, aby v oblasti propagácie a mediálnej komunikácie Petržalky boli zohľadnené predstavy a požiadavky tak starostu, ako aj miestneho zastupiteľstva, aby zmluvní mediálni partneri Petržalky vrátane ďalších mediálnych partnerov Petržalky plnili úlohy médií zabezpečujúcich verejnú službu a aby nedochádzalo k zásahom zo strany zástupcov Petržalky do obsahu mediálnych formátov, či nezávislosti zmluvných mediálnych partnerov Petržalky.

 K tomu by malo napomôcť prijatie základných dokumentov, akými sú strategický a finančný rámec mediálnych formátov, ktorý zabezpečujú zmluvní mediálni partneri Petržalky, ale aj koncepčný a tematický zámer mediálnych formátov, ktoré zabezpečujú zmluvní, ako aj ďalší mediálni partneri Petržalky a ku ktorým sa (ideálne pred ich prijatím) Mediálna rada Petržalky ***v súlade s odsekom 1*** vyjadruje formou stanoviska. S tým úzko súvisí každoročne návrh rozpočtu Petržalky, ku ktorému by sa Mediálna rada Petržalky, rovnako ako iné orgány zriadené starostom a miestnym zastupiteľstvom, mala tiež vyjadrovať.

 Začatie, zmena a ukončenie spolupráce so zmluvnými mediálnymi partnermi Petržalky je zásadná vec, ku ktorej má Mediálna rada Petržalky právomoc sa vyjadriť a ak je to potrebné, tak ísť aj viac do hĺbky, napr. formou preverenia výberu týchto partnerov a prípadne aj ich subdodávateľov, ak sú zo strany verejnosti alebo iných osôb podozrenia, že takýto výber nemusel byť v súlade so zákonom (napr. zákonom o verejnom obstarávaní) alebo nemusel byť hospodárny. Je to dôležité aj z pohľadu ochrany nehmotných kultúrnych a mediálnych aktív Petržalky, ktorých vytvorenie je výsledkom už existujúcej spolupráce s terajšími zmluvnými mediálnymi partnermi Petržalky a spočíva napr. vo vytvorení značky, sledovanosti média zo strany verejnosti, podiely na trhu vrátane reklamy a pod. V súvislosti s tým a tiež aby sa zamedzilo duplicite činností, sa Mediálnej rade Petržalky ***v odseku 5*** priznáva právomoc spolupracovať s poradnými orgánmi starostu alebo inými poradnými, výkonnými, iniciatívnymi a kontrolnými orgánmi miestneho zastupiteľstva.

 Mediálna rada Petržalky nemá právomoc zasahovať do obsahu mediálnych formátov kontrolovaných subjektov s výnimkou, ak ju tieto subjekty z vlastnej iniciatívy o to požiadajú. Mediálna rada Petržalky však môže dávať odporúčania na zlepšenie tvorby a obsahového zamerania mediálnych formátov aj z vlastnej iniciatívy, ak je to potrebné. Mediálna rada Petržalky si tiež eviduje podnety, výhrady a pripomienky starostu, poslancov miestneho zastupiteľstva a odbornej i laickej verejnosti týkajúce sa nedostatkov pri propagácii Petržalky vrátane činnosti jej zmluvných mediálnych partnerov a následne im dáva odporúčania na odstránenie prípadných nedostatkov.

 Osobitnými aspektmi činnosti Mediálnej rady Petržalky je jej právomoc vyjadrovať sa v rámci prevencie pred prípadnými negatívnymi finančnými dôsledkami vyplývajúcimi z administratívnych a súdnych, či iných konaní voči zmluvným mediálnym partnerom Petržalky k žiadostiam o opravu, odpoveď, dodatočné oznámenie a pod. podľa zákona č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon) v znení neskorších predpisov a zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov. Nedá sa vylúčiť, že dotknuté osoby sa najskôr obrátia so žiadosťou o nápravu vzniknutého stavu (napr. osočujúce články alebo vysielanie) na Mediálnu radu Petržalky, ktorá si na svoje rokovanie vo veci môže prizvať aj dotknutého zmluvného mediálneho partnera Petržalky a až následne oficiálne aj na porušovateľa práva na ochranu osobnosti. Mediálna rada Petržalky síce v takýchto veciach môže vydávať len odporúčajúce stanovisko, ak však jeho obsah bude kvalitný, nedá sa v budúcnosti vylúčiť, že sa zmluvní mediálni partneri Petržalky budú iniciatívne v takýchto prípadoch obracať na ňu so žiadosťou o zaujatie stanoviska.

 Podobne, Mediálna rada Petržalky má dobrú príležitosť stať sa relevantným orgánom vyjadrujúcim svoje stanovisko v konaniach týkajúcich sa ohrozenia mravnosti tlačou podľa zákona č. 445/1990 Zb. ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. 102/2010 Z. z. alebo podľa Trestného zákona (napr. trestný čin ohrozenia mravnosti), a to tak z pohľadu orgánov, ktoré prejednávajú trestné činy alebo priestupky v tejto oblasti, ako aj z pohľadu osôb podávajúcich podnety na prešetrenie priestupku alebo trestné oznámenia pri podozrení zo spáchania trestného činu.

 Mediálna rada Petržalky má v princípe právomoc kontrolovať všetko, k čomu sa má možnosť vyjadrovať formou stanoviska v rámci svojej poradnej funkcie. Okrem toho však ***podľa odseku 2*** kontroluje aj dodržiavanie platnej mediálnej legislatívy a etických pravidiel (napr. Etický kódex Slovenského syndikátu novinárov) zo strany zmluvných mediálnych partnerov Petržalky. Kontrola zo strany Mediálnej rady Petržalky však neznamená, že by tým boli dotknuté oprávnenia orgánov, ktoré identické veci riadne prešetrujú v rámci svojej pôsobnosti danej im zákonom. Uvedené sa jasne ustanovuje ***v odseku 7***, pričom sa myslí najmä na Radu pre vysielanie a retransmisiu, Úrad pre verejné obstarávanie alebo redakčné rady jednotlivých zmluvných mediálnych partnerov Bratislavy, ale osobitne aj ***v odseku 3*** vo vzťahu k iným orgánom zriadeným miestnym zastupiteľstvom (napr. vo vzťahu k redakčnej rade novovznikajúceho regionálneho periodika mestskej časti). To, že sa tretia osoba v relevantnej veci obráti na Mediálnu radu Petržalky tiež neznamená, že by sa tým napr. prerušili lehoty v konaniach pred príslušnými orgánmi a súdmi alebo že by táto rada pôsobila ako zmierovací orgán, mediátor alebo odvolací, či iný orgán. Svojou odbornosťou a rešpektom však môže pôsobiť preventívne a tiež napomôcť urovnať prípadné nezrovnalosti alebo spory, hoci to nie je jej hlavné poslanie.

 Mediálna rada Petržalky v rámci svojej iniciatívnej funkcie podľa ***odseku 4*** môže predkladať návrhy a podnety starostovi, miestnej rade a poslancom miestneho zastupiteľstva vo všetkých otázkach, ktoré patria do jej pôsobnosti.

 Mediálna rada Petržalky si v rámci svojej pôsobnosti eviduje podnety starostu, poslancov miestneho zastupiteľstva, ale aj odbornej a laickej verejnosti a na tieto podnety ***v zmysle odseku 6*** riadne odpovedá podávateľovi podnetu. Odpoveďou by mala byť štandardne informácia o upozornení zmluvného mediálneho partnera Petržalky na nedostatky vrátane informácie o odstránení týchto nedostatkov. Vytvára sa tak účinná spätná väzba, ktorá môže v konečnom dôsledku napomôcť zlepšeniu kvality média alebo mediálneho formátu, ale tiež aktivizovať verejnosť k väčšej účasti na správe vecí verejných.

**K čl. V**

Navrhuje sa nadobudnutie účinnosti štatútu Mediálnej rady Petržalky od 1. 7. 2019, keďže Petržalka už má s orgánom tohto typu niekoľkoročné skúsenosti. Mediálna rada Petržalky síce nebude pôsobiť v plnom formáte hneď od začiatku, ale počíta sa s tým, že činnosť miestneho zastupiteľstva je v priebehu letných mesiacov utlmená, čím sa vytvorí priestor, aby aj na úrovni vedenia mestskej časti a miestneho úradu boli vytvorené v plnej miere podmienky na poskytnutie súčinnosti tomuto opätovne vytvorenému orgánu miestneho zastupiteľstva a starostu.

**Príloha č. 1**

**Štatút**

**Mediálnej rady Petržalky**

**Preambula**

Mestská časť Bratislava - Petržalka zabezpečuje objektívnu a vyváženú informovanosť verejnosti nielen prostredníctvom rôznych technologických foriem mediálnej komunikácie, akými sú tlač, televízia, rozhlas, internet a vonkajšia reklama, ale aj prostredníctvom zmluvných partnerov a ďalších partnerov poskytujúcich informácie v tlačenej a elektronickej forme a zmluvných partnerov poskytujúcich televízne, rozhlasové a internetové vysielanie. Informovanie verejnosti smeruje k podpore rozvoja miestnej demokracie a jeho cieľom je nielen objektívna a vyvážená informovanosť verejnosti o aktuálnom politickom, spoločenskom, kultúrnom a športovom dianí na území mestskej časti Bratislava - Petržalka, ale aj rozvoj občianskej spoločnosti a participácie verejnosti na závažných rozhodnutiach, významných projektoch a investíciách mesta, formovanie lokálpatriotizmu a spoločenskej zodpovednosti.

**Čl. I**

**Zmluvní mediálni partneri**

(1) Zmluvní mediálni partneri mestskej časti Bratislava - Petržalka (ďalej len „zmluvní mediálni partneri“) plnia poslanie médií verejnej služby. Predmetom ich zmluvnej spolupráce s mestskou časťou Bratislava - Petržalka je najmä činnosť, v rámci ktorej ako vysielatelia programovej služby, poskytovatelia audiovizuálnej mediálnej služby na požiadanie alebo poskytovatelia obdobnej služby na poskytovanie zvukových záznamov nadobúdajú, vyvíjajú, produkujú alebo koprodukujú program alebo iný komunikát určený pre vysielanie alebo poskytovanie prostredníctvom audiovizuálnej mediálnej služby na požiadanie alebo prostredníctvom obdobnej služby určenej na poskytovanie zvukových záznamov, alebo činnosť spočívajúca v poskytnutí vysielacieho času alebo v zaradení, poskytnutí alebo odvysielaní programu alebo iného komunikátu, ktorý sa im zadáva ako vysielateľom programovej služby, poskytovateľom audiovizuálnej mediálnej služby na požiadanie alebo poskytovateľom obdobnej služby určenej na poskytovanie zvukových záznamov.

(2) Zmluvní mediálni partneri pri plnení poslania informujú verejnosť spôsobom uvedeným v preambule tohto štatútu, pričom dbajú na to, aby obsahové spracovanie informácií zaručovalo ich objektivitu a vyváženosť, a to nielen z hľadiska odborného spracovania témy, ale aj vyváženého názorového zastúpenia vo vzťahu medzi starostom a poslancami miestneho zastupiteľstva, ako aj vo vzťahu medzi politickými a inými zoskupeniami zastúpenými v miestnom zastupiteľstve navzájom (napr. poslanecké kluby a nezaradení poslanci).

(3) Informovanie verejnosti zmluvnými mediálnymi partnermi v rozsahu poslania média verejnej služby nesmie zahŕňať politickú reklamu vrátane skrytej politickej reklamy. Uvedené nebráni zmluvným mediálnym partnerom, aby v súlade so svojou obsahovou alebo programovou štruktúrou ponúkali verejnosti aj ďalšie informácie vrátane politickej a inej reklamy, ktorých poskytovanie sa realizuje mimo zmluvnej spolupráce s mestskou časťou Bratislava - Petržalka.

(4) Zmluvní mediálni partneri poskytujú Mediálnej rade Petržalky súčinnosť potrebnú na plnenie jej úloh v zmysle tohto štatútu, ktorá spočíva najmä v poskytovaní informácií, vysvetlení a podkladov v primeranej lehote na základe jej žiadosti.

(5) Na účely tohto Štatútu sa za zmluvných mediálnych partnerov považujú aj ďalší mediálni partneri, ktorí na základe iného vzťahu ako zmluvného vzťahu s mestskou časťou Bratislava - Petržalka plnia poslanie médií verejnej služby (napr. formou objednávka – faktúra, formou dotácií alebo inej obdobnej podpory alebo formou pracovnoprávnych vzťahov).

**Čl. II**

**Postavenie Mediálnej rady Petržalky**

Mediálna rada Petržalky je stálym iniciatívnym, poradným a kontrolným orgánom miestneho zastupiteľstva a poradným orgánom starostu. Plní úlohy v rámci svojej pôsobnosti v zmysle čl. IV tohto štatútu.

**Čl. III**

**Zloženie a zasadnutia Mediálnej rady Petržalky**

(1) Mediálna rada Petržalky sa skladá z

a) poslancov miestneho zastupiteľstva,

b) zástupcu starostu,

b) ďalších osôb, ktorých volí a odvoláva miestne zastupiteľstvo.

(2) Poslanci miestneho zastupiteľstva sú za členov Mediálnej rady Petržalky zvolení tak, aby v nej mali zastúpenie nielen poslanecké kluby, ale aj zástupca nezaradených poslancov, a to na základe vzájomnej dohody medzi nimi.

(3) Starosta vymenuje 1 člena Mediálnej rady Petržalky, ktorý ho v tomto orgáne zastupuje.

(4) Ďalšími členmi Mediálnej rady Petržalky môžu byť osoby z radov neposlancov ako zástupcov odbornej verejnosti, najmä z oblasti rozhlasových a televíznych médií, z oblasti tlačených médií alebo z oblasti elektronických (internetových) médií. Návrh na ich zvolenie a odvolanie miestnym zastupiteľstvom predkladá predseda Mediálnej rady Petržalky.

(5) Počet členov Mediálnej rady Petržalky je nepárny.

(6) Funkčné obdobie členov Mediálnej rady Petržalky je zhodné s volebným obdobím volených orgánov pri voľbách do orgánov samosprávy obcí.

(7) Členstvo v Mediálnej rade Petržalky končí uplynutím volebného obdobia uvedeného v odseku 7. Pred uplynutím tohto obdobia zaniká členstvo v Mediálnej rade Petržalky:

 a) vzdaním sa funkcie člena,

 b) odvolaním člena z funkcie,

 c) smrťou člena alebo jeho vyhlásením za mŕtveho.

(8) Člen Mediálnej rady Petržalky sa môže vzdať svojej funkcie písomným oznámením miestnemu zastupiteľstvu; ak v takomto oznámení nie je uvedený konkrétny dátum vzdania sa funkcie, jeho členstvo zaniká uplynutím kalendárneho mesiaca nasledujúceho po mesiaci, v ktorom bolo takéto oznámenie člena Mediálnej rady Petržalky doručené miestnemu zastupiteľstvu. O odvolaní člena Mediálnej rady Petržalky rozhoduje miestne zastupiteľstvo nadpolovičnou väčšinou prítomných poslancov na návrh predsedu Mediálnej rady Petržalky, ktorý je pri podaní tohto návrhu viazaný uznesením Mediálnej rady Petržalky o odvolaní jej člena, s výnimkou člena vymenovaného starostom, ktorý tohto člena môže kedykoľvek odvolať, a to najskôr k dátumu ku koncu mesiaca nasledujúceho po mesiaci, v ktorom bolo takéto oznámenie o odvolaní člena Mediálnej rady Petržalky doručené miestnemu zastupiteľstvu.

(9) Práca poslanca miestneho zastupiteľstva a člena Mediálnej rady Petržalky – neposlanca v Mediálnej rade Petržalky je dobrovoľná činnosť, ktorá sa vykonáva mimo pracovného času a bez prerušenia pracovného alebo obdobného pomeru. Za túto prácu patrí členovi Mediálnej rady Petržalky odmena určená podľa rovnakých pravidiel a v rovnakej výške ako v prípade členov komisií miestneho zastupiteľstva. Na účely odmeňovania jej členov sa Mediálna rada Petržalky považuje za ďalšiu komisiu miestneho zastupiteľstva. Ak člen Mediálnej rady Petržalky vykonáva túto činnosť v rámci pracovného alebo obdobného pomeru, odmena mu nepatrí. Podrobnosti o odmeňovaní členov Mediálnej rady Petržalky upravujú pravidlá odmeňovania schválené miestnym zastupiteľstvom.

(10) Mediálna rada Petržalky sa schádza podľa potreby, najmenej raz za tri mesiace. Rokovania Mediálnej rady Petržalky zvoláva a vedie jej predseda. Rokovaní Mediálnej rady Petržalky sa na základe jej pozvania môžu zúčastniť aj iné osoby, ako jej členovia, najmä osoby, ktorých sa týkajú veci, ktoré sú predmetom jej rokovania. Zasadnutia Mediálnej rady Petržalky sú verejné, ak táto rada nerozhodne v konkrétnom prípade inak. Na webovom sídle mestskej časti Bratislava – Petržalka sa priebežne zverejňujú pozvánka na zasadnutie Mediálnej rady Petržalky spolu s programom zasadnutia, ako aj uznesenia Mediálnej rady Petržalky a zápisnice zo zasadnutia Mediálnej rady Petržalky. Rokovanie Mediálnej rady Petržalky upravuje rokovací poriadok, ktorý schvaľuje táto rada.

(11) Technické, administratívne, organizačné a finančné zabezpečenie potrebné na činnosť Mediálnej rady Petržalky v súlade s týmto štatútom poskytuje Miestny úrad mestskej časti Bratislava - Petržalka, a to na základe žiadosti predsedu Mediálnej rady Petržalky. Prednosta miestneho úradu mestskej časti Bratislava – Petržalka vymenúva a odvoláva z radov zamestnancov tohto miestneho úradu tajomníka Mediálnej rady Petržalky na návrh jej predsedu.

**Čl. IV**

**Pôsobnosť Mediálnej rady Petržalky**

(1) Mediálna rada Petržalky ako poradný orgán:

 a) vyjadruje sa k strategickému a finančnému rámcu mediálnych formátov, ktorých realizáciu zabezpečuje mestská časť Bratislava - Petržalka prostredníctvom zmluvných mediálnych partnerov,

 b) vyjadruje sa ku koncepčnému a tematickému zameraniu mediálnych formátov, ktorých realizáciu zabezpečuje mestská časť Bratislava - Petržalka prostredníctvom zmluvných mediálnych partnerov,

 c) vyjadruje sa k výberu zmluvných mediálnych partnerov a ich prípadných subdodávateľov,

 d) vyjadruje sa k pokračovaniu spolupráce so zmluvnými mediálnymi partnermi a k ukončeniu spolupráce mestskej časti Bratislava - Petržalka s nimi, najmä so zreteľom na ochranu nehmotných kultúrnych a mediálnych aktív tejto mestskej časti,

 e) vyjadruje sa k návrhu rozpočtu mestskej časti Bratislava - Petržalka na príslušný kalendárny rok a jeho zmenám a doplneniam, najmä k financovaniu propagácie tejto mestskej časti a jeho zmluvných mediálnych partnerov,

 f) poskytuje zmluvným mediálnym partnerom na ich žiadosť odporúčania vo vzťahu k tvorbe a obsahovému zameraniu mediálnych formátov,

 g) hodnotí obsah jednotlivých mediálnych formátov a predkladá zmluvným mediálnym partnerom návrhy na ďalšie zlepšenie ich obsahovej a formálnej úrovne,

 h) vyjadruje sa k výhradám a pripomienkam starostu, poslancov miestneho zastupiteľstva, ako aj verejnosti, k mediálnym formátom a odporúča zmluvným mediálnym partnerom odstrániť ich prípadné nedostatky,

 i) vyjadruje sa k žiadostiam tretích osôb, ktoré sa týkajú práva na odpoveď, práva na opravu a práva na dodatočné oznámenie podľa Tlačového zákona, ako aj práva na opravu podľa zákona o vysielaní a retransmisii,

 j) vyjadruje sa k otázkam týkajúcim sa ochrany mravnosti, a to aj na žiadosť orgánov činných v trestnom konaní alebo orgánov prejednávajúcich priestupky podľa zákona, ktorým sa upravujú podmienky predaja a rozširovania tlače a iných vecí spôsobilých ohroziť mravnosť.

(2) Mediálna rada Petržalky ako kontrolný orgán priebežne:

 a) kontroluje plnenia strategického a finančného rámca uvedeného v odseku 1 písm. a),

 b) kontroluje plnenie koncepčného a tematického zamerania uvedeného v odseku 1 písm. b),

 c) kontroluje plnenie rozpočtu vrátane jeho zmien a doplnení v zmysle odseku 1 písm. e),

 d) kontroluje objektivitu a vyváženosť mediálnych formátov zmluvných mediálnych partnerov v zmysle čl. I ods. 2 tohto štatútu, pričom na tieto účely využíva najmä monitoring mediálnych formátov, ktorého rozsah a obsah spresní svojím uznesením,

 e) kontroluje obsah mediálnych formátov zmluvných mediálnych partnerov z hľadiska zákazu politickej reklamy v rozsahu podľa čl. I ods. 3 tohto štatútu,

 f) kontroluje, či pri výbere zmluvných mediálnych partnerov a ich prípadných subdodávateľov bol dodržaný zákon o verejnom obstarávaní, protikorupčné minimum a iné pravidlá ustanovené miestnym zastupiteľstvom,

 g) kontroluje dodržiavanie platnej mediálnej legislatívy zo strany zmluvných mediálnych partnerov, najmä zákonov uvedených v odseku 1 písm. i) a j),

 h) kontroluje dodržiavanie princípov etiky zo strany zmluvných mediálnych partnerov,

 i) kontroluje plnenie zmlúv uzavretých medzi mestskou časťou Bratislava - Petržalka a zmluvnými mediálnymi partnermi, ako aj plnenie uznesení miestneho zastupiteľstva týkajúcich sa takýchto zmlúv,

 j) kontroluje odstraňovanie prípadných nedostatkov zo strany zmluvných mediálnych partnerov, ktoré konštatovala v zmysle odseku 1 písm. h).

(3) Ak niektorú z úloh Mediálnej rady Petržalky podľa odsekov 1 a 2 už vykonáva iný orgán zriadený miestnym zastupiteľstvom, Mediálna rada Petržalky vykonáva svoje právomoci len vo vzťahu k tým subjektom, ktoré nepatria do právomoci tohto iného orgánu.

(4) Mediálna rada Petržalky ako iniciatívny orgán vypracúva návrhy a podnety na riešenie všetkých otázok, ktoré patria do jej pôsobnosti pre miestne zastupiteľstvo, miestnu radu a starostu.

(5) Mediálna rada Petržalky spolupracuje s inými poradnými orgánmi starostu a inými poradnými, výkonnými, iniciatívnymi a kontrolnými orgánmi miestneho zastupiteľstva.

(6) Mediálna rada Petržalky vedie evidenciu podnetov starostu, poslancov miestneho zastupiteľstva a verejnosti a informuje podávateľa podnetu o jeho vybavení spôsobom podľa odseku 1 písm. h).

(7) Činnosťou Mediálnej rady Petržalky nie sú dotknuté právomoci a zodpovednosť orgánov zriadených zákonom, najmä Rady pre vysielanie a retransmisiu a Úradu pre verejné obstarávanie, ako ani právomoci a zodpovednosť orgánov zriadených zmluvnými mediálnymi partnermi, najmä ich redakčných rád.

**Čl. V**

**Záverečné ustanovenia**

(1) Zmeny a doplnenia tohto Štatútu schvaľuje miestne zastupiteľstvo.

(2) Tento štatút nadobúda účinnosť 1. júla 2019.